आज इंटरनेट दावानल की अग्नि की तरह भारतीयता को भस्म करने में लगा हुआ है। बच्चे घर बैठे बिगड़ रहे हैं, इससे समाज सामाजिक स्तर पर दिन-प्रतिदिन खोखला होता जा रहा है। आधुनिकता के इस दमनचक्र में सबसे ज्यादा आघात नारी जाति को लगा है। माँ-बाप काम-धन्धों में ऐसे लिप्त हैं कि उन्हें धन कमाने के अलावा कुछ नजर नहीं आ रहा है। बच्चों की आधुनिकता को वे अपनी आधुनिकता समझकर इतरा रहे हैं। माँ-बाप आज समझ ही नहीं पा रहे हैं कि उनके ध्यान न देने के कारण बच्चों में कितने विकार आ चुके हैं।